P. Hrušovský, predseda NR SR: (2003-10-21):
M. Maxon, poslanec: Ďakujem pekne za slovo. Vážený pán predseda Národnej rady, vážený pán minister financií, vážené panie poslankyne, vážení páni poslanci. Celkom na úvod mi dovoľte ešte veľmi krátku úvahu k tomu, čo nás na 18. schôdzi Národnej rady Slovenskej republiky všetko čaká. Neviem, či si spoločne uvedomujeme, že v parlamentných laviciach máme 95 vládnych návrhov zákonov. Opakujem, slovom: 95 návrhov vládnych zákonov. Z toho 6 zákonov tvorí kostru novej organizácie miestnej štátnej správy. Bezprostredne na týchto 6 ťažiskových reformných zákonov v oblasti reformy a novej organizácie miestnej štátnej správy nadväzuje 13 zákonov, ako som už povedal, ktoré obsahovo nadväzujú na tých 6 ťažiskových. Vážené dámy a páni, bez ohľadu na to, či tieto zákony sú v prvom alebo v druhom čítaní, keby v tejto snemovni sedelo 150 géniov, tak nie je reálna šanca, aby tieto zákony odišli z Národnej rady Slovenskej republiky v takom stave, ako ich občania Slovenskej republiky očakávajú. Ak si uvedomíte, že akákoľvek zmena v tých 6 sa bezprostredne bude týkať tých ďalších 13 nadväzujúcich, tak ja naozaj nechcem podceňovať našu osobnú a už vôbec nie vašu osobnú kapacitu, ale takéto riešenie podľa môjho názoru bude produkovať len legislatívne nepodarky. A ak teda tvrdím, že 95 vládnych návrhov zákonov, 6 zákonov týkajúcich sa novej organizácie miestnej štátnej správy, 13 zákonov, ktoré na to nadväzujú, tak nás čaká ešte ďalších 18 zákonov, ktoré významnou, alebo menej významnou mierou, alebo čiastočne súvisia s návrhom zákona o štátnom rozpočte Slovenskej republiky. Aj v tejto oblasti vzniká absolútny paradox. Dámy a páni, kto tu má bianko šek, aby ten vládny návrh zákona mohol predložiť? Kto má tú istotu, že tie zákony, ktoré sú vo vládnom návrhu zákona zakomponované, v takom znení prejdú? Ja neviem, či si naozaj dostatočne uvedomujeme, čo nás na 18. schôdzi Národnej rady Slovenskej republiky čaká, ale ak hovorím, že 18, ktoré bezprostredne súvisia s návrhom zákona o štátnom rozpočte, tak potom ten kľúčový máme zatiaľ len v diskusii, a to je otázka zákona o dani z príjmu. Ja som nečítal ten hanlivý článok o práci a činnosti Národnej rady, ale ak sa takéto veci vyskytujú, tak, vážené dámy a páni, v žiadnom prípade sa tomu nemôžeme čudovať. Som tretie volebné obdobie v Národnej rade Slovenskej republiky, ale takýto legislatívny chaos som ešte v slovenskom parlamente nezažil. No dovoľte mi povedať niekoľko slov, čo sa týka vládneho návrhu zákona, ktorým sa mení a dopĺňa zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov, a ktorým sa menia a dopĺňajú niektoré zákony. Ja si netrúfam povedať, koľkokrát už bol tento zákon novelizovaný, v zásade však treba skonštatovať, že vždy bol novelizovaný vtedy, keď si to objektívne podmienky vyžadovali, a ak chcem byť objektívny, tak musím konštatovať, že aj v tomto prípade si to naše podmienky budúcej integrácie Slovenskej republiky vynútili. Ak to, pán minister financií, vám neprekážalo, že v tejto rokovacej sále bol hluk a nikto vás nepočúval, tak mňa to pravidelne, dámy a páni, vyrušuje. Pán minister hospodárstva, neviem, či ste prišli robiť politiku, ale buďte taký láskavý a nevyrušujte ma. Máte na to koaličnú radu, máte dostatok príležitostí na to, aby ste riešili problémy, naozaj to nepovažujem za dobré a opäť teda argumentujem, ak niekto kritizuje atmosféru v Národnej rade Slovenskej republiky, tak na osemdesiat percent s ním súhlasím.